

Παιδιά Χριστός Ανέστη. Εύχομαι να είστε καλά. Δόξα τω θεώ τελείωσε κι αυτή η χρονιά. Κάνατε μεγάλη υπομονή, κουραστήκατε πολύ και αντιμετωπίσατε δυσκολίες σε όλη αυτή την περίεργη κατάσταση. Όπως έχουμε πει στη ζωή μας θα έχουμε δοκιμασίες, δυσκολίες, ασθένειες και στεναχώριες. Όλα αυτά όμως με την βοήθεια του Θεού περνάνε και είναι περαστικά. Είναι σαν τις μπόρες που μπορεί να είναι πολύ δυνατές, είναι όμως πρόσκαιρες, δεν διαρκούν πολύ και μετά φυσικά βγαίνει ο ήλιος που διαλύει αυτή τη συννεφιά.

 Έτσι είναι και ο Χριστός στη ζωή μας, έρχεται στη ζωή μας και την αλλάζει, την μεταμορφώνει και την ζεσταίνει. Δεν το κάνει αυτό όμως με το ζόρι αλλά έρχεται διακριτικά. Σέβεται την ελευθερία του ανθρώπου και περιμένει καρτερικά πότε ο άνθρωπος θα Τον ζητήσει να έρθει στη ζωή του. Είναι αυτός που στέκεται στην πόρτα και την κρούει, εμείς όμως είμαστε αυτοί που θα την ανοίξουμε και θα πούμε Χριστέ μου γλυκέ έλα σε παρακαλώ μέσα , βοήθησέ με και φώτισέ με. Βοήθησέ με να σε γνωρίσω καλύτερα, να σε αγαπήσω και να καταλάβω τον σκοπό της ζωής μου.

 Και ο σκοπός της ζωής μας είναι, όπως έχουμε πει τόσες φορές φέτος στα μαθήματα που κάναμε, να λάβουμε Πνεύμα Άγιο. Να καθαρίσουμε τα πάθη μας, να μεταμορφώσουμε τον νου μας και να κατοικίσει στην καρδιά μας ο Χριστός. Αυτό γίνεται με τον πνευματικό αγώνα, την έμπρακτη αγάπη στον συνάνθρωπο και την συμμετοχή μας στα Μυστήρια της Εκκλησίας. Να λέμε την ευχή "Κύριε Ιησού Χριστέ ελέησόν με" όσο μπορούμε, να μετανοούμε και να εξομολογούμαστε, και το πιο σημαντικό να κοινωνούμε συνέχεια. Η Θεία Κοινωνία είναι το φάρμακο εκείνο που με καθαρίζει και το εισιτήριο για την Βασιλεία του Θεού, την οποία προγευόμαστε από αυτή τη ζωή και μετά φυσικά αιώνια.

Ευχαριστώ πολύ για την συμμετοχή σας φέτος στο μάθημα, χάρηκα πολύ για το ενδιαφέρον σας, είστε παιδιά με ανησυχίες και ευαισθησίες και με ωραίο τρόπο σκέψης. Εύχομαι κάθε καλό στη ζωή σας, ο Τριαδικός Θεός να σας προστατεύει από κάθε ορατό και αόρατο κίνδυνο. Να είστε πάντα καλά, ευχαριστώ για όλα.

